
Az erkölcstan tantárgy bevezetésének tapasztalatai

Kutatásom témájául egy, a 2010-től érvényes, a nevelést központjába helyező oktatáspolitikai diskurzus kiemelt területeként számon tartott új, illetve megújult tantárgy, az erkölcstan köznevelésben történő megjelenését, annak gyakorlatát, pedagógiai, módszertani kérdéseit, illetve a hozzá kapcsolódó innovációs lehetőségeket választottam.
Az etika/erkölcstan tantárgy lépcsőzetes bevezetésével 2013. évtől egy olyan tantárgyi innovációs lehetőség tárult fel a köznevelés szereplői előtt, amely számos pontján magában hordozza az interdiszciplináris megközelítést, és a tantárgyi koncentrációk lehetőségét.
A tantárgy óriási hiányt tölt be, bevezetése mégis megosztotta mind a pedagógusok, mind a szülők közösségének egy részét. Az állami fenntartású intézményekben a tanulók szülei választhatnak, hogy gyermekük erkölcstant, vagy hit- és erkölcstant tanulnak felekezeti elköteleződésüknek megfelelően.
Olyan komplex tantárgy született, amely -mint tudományok leképződése- magába ötvözi: az embertant, etikát, társadalomismeretet, filozófiát, humánbiológiát, vallásismeretet, vallástörténetet, szociológiát, kulturális antropológiát, és lélektant.
Dolgozatomban foglalkozom a tantárgy kialakulásának történetével, az erkölcstannak a helyével és szerepével a kerettantervi követelmények tükrében. Dolgozatomban kitérőt teszek annak a kérdésnek felvetésére, ki taníthassa ezt a tantárgyat, és miből tanítsa azt. Egyáltalán szükséges-e tankönyv a tanításához. A dolgozatban a forgalomban lévő leggyakrabban választott ötödikes erkölcstan tankönyvek vizsgálatát végeztem el, illetve taglalom azokat a módszertani elemeket, amelyek a tantárgy élményszerű tanításához hozzájárulhatnak, és kérdőíves vizsgálatom nyomán vizsgálom a tantárgy bevezetésének tapasztalatait. Kérdőíves vizsgálatomat Békés, és Csongrád megye állami fenntartásban működő iskoláiban végeztem.
Írásomban igazolni gondolom, hogy a pedagógusok, szülők szükségét látták az erkölcstan tantárgy rendszerezett bevezetésének. A kutatás kezdetekor feltételeztem, hogy a pedagógusoknak a tantárgy bevezetésével kapcsolatban pozitív tapasztalatai, illetve a tantárgy fejlesztésére is építőjellegű ötleteik vannak. Kérdőíves vizsgálattal igazolni kívántam, hogy a tantárgy elfogadott, a tanulók által kedvelt, és változatos módszertani lehetőségeket kínáló tantárgy.
Dolgozatom kísérletet tesz az erkölcstan tantárgy bevezetésének komplex vizsgálatára.




